KIRJALLINEN KYSYMYS P-3626/01 esittäjä(t): Alexander de Roo (Verts/ALE) komissiolle. Alankomaiden hallituksen päätös poistaa vesivoimaloiden tuottamalta vihreältä sähköltä vapautus ekoverosta.



Virallinen lehti nro 160 E , 04/07/2002 s. 0154 - 0155



KIRJALLINEN KYSYMYS P-3626/01 esittäjä(t): Alexander de Roo (Verts/ALE) komissiolle (8. tammikuuta 2002) Aihe: Alankomaiden hallituksen päätös poistaa vesivoimaloiden tuottamalta vihreältä sähköltä vapautus ekoverosta Alankomaiden hallitus on päättänyt muuttaa kulutusta ohjaavaa energiaveroa (Regulerende Energie Belasting, REB) eli ekoveroa Alankomaissa. Hallituksen suunnitelmien mukaan vesivoimaloiden tuottama sähkö ei 1. tammikuuta 2002 lähtien ole enää vapautettu ekoverolta. Alankomaiden parlamentin toiselle kamarille lähettämässään kirjeessä hallitus perustelee päätöstään toteamalla, että edullista vesivoimaa tuodaan jo nyt paljon Alankomaihin ja että on odotettavissa, että vesivoiman tuonti tietyistä ulkomaisista lähteistä lisääntyy voimakkaasti Alankomaiden vihreän sähkön markkinoiden avautuessa. Hallitus huomauttaa, että niin kauan kun Euroopassa ei ole yhtäläisiä kilpailuedellytyksiä vihreiden energiamarkkinoiden suhteen on vesivoiman laajamittaisella tuonnilla Alankomaihin kilpailua häiritsevä vaikutus vihreän sähkön markkinoihin. Englannissa, Ruotsissa ja Norjassa tuotetun vähäisen vesivoiman avulla Nuon-niminen sähkölaitos toimittaa vihreää sähköä melkein 60 000 taloudelle Alankomaissa. Alankomaiden hallitus päättää yhdellä kynänliikkeellä, että kyse ei enää olekaan vihreästä sähköstä. Juuri kun sadat tuhannet perheet Alankomaissa haluaisivat siirtyä käyttämään vihreää sähköä hallitus poistaa sähköntuottajilta edellytykset vastata lyhyellä aikavälillä kyseiseen kasvavaan kysyntään. Seurauksena on, että on taloudellisesti vaikeampaa saattaa kestävällä tavalla tuotettua energiaa markkinoille ja pitää sitä markkinoilla. Lisäksi odotettavissa oleva siirtyminen vähemmän puhtaan biomassan käyttöön vaikeuttaa Alankomaiden ponnisteluja noudattaa velvoitetta, jonka mukaan muutaman vuoden kuluttua on maassa käytettävästä energiasta 22 prosenttia tuotettava kestävällä tavalla. Vaikuttaa vahvasti siltä, että Alankomaiden hallitusta ei niinkään kiinnosta yhtäläisten kilpailuedellytysten luominen vihreälle sähkölle yhteisössä, vaan ekoveron tuottamien miljarditulojen suojeleminen. Onko Alankomaiden hallituksen päätös, jonka mukaan se ei aio pitää vesivoimaloiden sähköä enää vihreänä sähkönä, yhteisön olemassa olevan lainsäädännön ja siihen perustuvien määräysten mukainen, erityisesti mitä tulee sähkömarkkinoiden vapauttamiseen Euroopassa? Miten kyseinen suunnitelma suhtautuu Euroopan komission aikomukseen ottaa käyttöön sähkön merkitsemisjärjestelmä, joka antaisi kuluttajille Euroopassa tietoa heidän ostamastaan sähköstä sekä siitä, millaista sähköä he voivat ostaa? Loyola de Palacion komission puolesta antama vastaus (4. helmikuuta 2002) Ensimmäisen kysymyksen osalta komissio vakuuttaa kysyjälle, että Alankomaiden päätös poistaa vesivoimalla tuotetun sähkön vapautus ekoverosta ei vaikuta olevan ristiriidassa yhteisiä sähkömarkkinoita koskevien sääntöjen kanssa. Mainitut säännöt kieltävät syrjinnän eri jäsenvaltioiden sähköntuottajien välillä. Tällä hetkellä käytettävissä olevien tietojen mukaan kyseinen vesivoimasähkön ekoverovapautus poistuu sekä kotimaisilta että yhteisön tuottajilta. Sähköntuotannon edistämisestä uusiutuvista energialähteistä tuotetun sähkön sisämarkkinoilla 27. syyskuuta 2001 annetun Euroopan parlamentin ja neuvoston direktiivissä 2001/77/EY(1) (jäljempänä direktiivi) vesivoimalla tuotettu sähkö sisältyy uusiutuvista energialähteistä tuotettuun sähköön (joka tunnetaan yleisesti nimellä vihreä sähkö). Jäsenvaltioilla ei kuitenkaan ole velvollisuutta tukea tällaista sähköä millään erityisellä tavalla, kuten verohelpotuksin. Direktiivin 3 artiklassa edellytetään vain, että jäsenvaltioiden on toteutettava asianmukaiset toimenpiteet edistääkseen vihreän sähkön kulutusta. Direktiivissä ei anneta minkäänlaisia ohjeita näiden toimenpiteiden luonteesta, ja ne jätetään kokonaan jäsenvaltioiden harkintaan. Näin ollen Alankomaiden hallitus voi tukea vain tietyistä energialähteistä tuotettua vihreää sähköä rikkomatta yhteisön lainsäädäntöä. Toisen kysymyksen osalta komissio ei havainnut suoraa yhteyttä kyseisen päätöksen ja sähkön alkuperämerkintöjä koskevien direktiivin säännösten välillä. Direktiivin 5 artiklassa säädetään, että jäsenvaltioiden on viimeistään 27. lokakuuta 2003 varmistettava, että (direktiivissä tarkoitetuista) uusiutuvista energianlähteistä tuotetun sähkön alkuperä taataan. Siinä ei kuitenkaan edellytetä erityisiä tukitoimia niiden edistämiseksi. (1) EYVL L 283, 27.10.2001.